Marga Gutiérrez Diez

**Marga Gutiérrez Diez** (Iruñea, Nafarroa Garaia, 1977) emakumearen irudikapenari, kulturari edo tradizioari lotutako gaiak jorratzen dituzten ikus-entzunezko proiektuen zuzendari, gidoilari eta ekoizlea da. 

## Bizitza 
Ikus-entzunezko Komunikazioan lizentziatu zen Nafarroako Unibertsitatean, eta, gero, Kultura Enpresen Administrazio eta Kudeaketa Masterra ikasi zuen Miguel de Cervantes Unibertsitate Europarrean.

### Lan ibilbidea 
Bere ibilbide profesionala dokumentalak egiten hasi zuen Arena Comunicación ekoiztetxean, non Unicef, Entreculturas edo CEAR bezalako erakundeentzako proiektuak sortu zituen. Ekoizpen horietako batzuk nazioartean sarituak izan ziren.

2015. urtean proiektu propioak zuzendu, gidatu eta ekoiztu zituen, "*La Escena en el Jardín*" bezalako lanetan jardun zuen "*Cuerdas*" izenburuko opera prima sortu zuen arte. Bere proiektuetan ekoizle, zuzendari eta idazle lanak egiten jarraitu du. Innovactoras elkarteko kidea da STEAM, teknologia eta berrikuntzan egindako ekarpenengatik.

## Proiektuak 
Ekoizle lan egin du, besteak beste, *"Distric Zero*" (2015), "*7 días con Alberto Corazón"* (2015), "*Pura Vida*" (2012) eta "*Desafío 14+1 El Everest sin O2*" (2011) lanetan.

Gainera, hainbat proiektu zuzendu ditu Espainian zein atzerrian. Tartean "*Cuerdas*" (2018), Peruko erditzeari buruzko film labur dokumentalaren proiektua, Medicus Mundi elkartearen laguntzarekin. Hainbat erakundek saritu dute dokumentala, hala nola Emakume zinegileen eta ikus-entzunezko hedabideen elkarteak eta Iruñeko Udalak. Ideia gisa sortu zen, Churcampan (Peru) 2015. urtean izan zen ama-hilkortasunari buruzko erreportaje batetik abiatuta, eta tradizioak eta osasun-laguntzak herrialdean ama-haurren heriotza-tasari zelan aurre egin ziezaioketen islatzea lortu zuen.

2019. urtean Nafarroako Pirinioetako Zaraitzu ibarrean eta Nabaskozeko Almiradioan grabatutako "Eki.librio" dokumentala zuzendu zuen En Buen Sitio Producciones enpresak, landa eremuak aldarrikatzeko eta Pirinioetako biztanleen bizimodua ezagutarazteko. "*Living Kultur: Navarra Inmaterial*" (2020-2021) proiektua ere zuzendu zuen ekoizle berarekin. Transmedia proiektua izan zen, eta Nafarroako kultura biziaren zati bat erakustea zuen helburu. Dantzarekin hasi eta inauterietara edo Nafarroako lurraldeko berezko jantzietara bitarteko berrogeita hamar kultur emanaldi bildu zituen.

"AMA-DAS" (2022) lana ere zuzendu zuen, COCEMFE Navarraren laguntzarekin genero indarkeria pairatzen zuten edo pairatu zuten lau emakume desgaituen errealitatea erakutsi nahi zuen film luze dokumentala. Dokumentalak emakume hauen zaurgarritasun bikoitzean jarri nahi zuen fokua, baita espazio propioa izateko zuten nahian ere. Film luzeak Ismailiako (Egipto) Nazioarteko Zinema Jaialdian parte hartu zuen 2022. urteko martxoan, beste hamar dokumentalekin batera, eta urte bereko martxoaren 8an Nafarroako Gobernuaren Berdinna Saria jaso zuen, desgaitasunaren esparruan berdintasunaren alde egindako lanarengatik.

Haren ekarpenek Garapen Jasangarriko Helburuei eragiten diete; zehazki, generoen arteko berdintasuna lortzeari (5. helburua) eta berrikuntza sustatzeari (9. helburua).

## Argitalpenak 
* 2021: *Living Kultur: Navarra Inmaterial*, En Buen Sitio ekoiztetxea

## Sariak eta aitorpenak 
* 2019: Zuzendari Onenaren CIMA Saria Ciudad Realen, "Cuerdas" filmarekin.
* 2021: *Eki.Librio*: Film laburretan aipamen berezia, Mediterraneo Video Jaialdian (Italia).
* 2022: Nafarroako Gobernuaren Berdinna saria.

## Erreferentziak 
## Kanpo estekak